PMIndiaData/PMIndiaSum huggingface dataset:
प्रधानमंत्री ने लक्ष्मणराव इनामदार के जन्म शताब्दी के अवसर पर सहकार सम्मेलन में भाग लिया

प्रधानमंत्री श्री नरेन्द्र मोदी ने आज नई दिल्ली में श्री लक्ष्मणराव इनामदार के जन्म शताब्दी समारोह के अवसर पर सहकार सम्मेलन में भाग लिया। इस अवसर पर सभा को संबोधित करते हुए, प्रधानमंत्री ने कहा कि हमारा देश एक “बहुरत्न वसुंधरा” है जहां कई लोगों ने अनेक क्षेत्रों और कालखंड में महान योगदान दिया है। उन्होंने कहा कि उनमें से कुछ अच्छी तरह प्रसिद्ध हैं और उनके बारे में मीडिया बात करती है, लेकिन कई ऐसे लोग हैं जिन्होंने अपना बहुमूल्य योगदान दिया है लेकिन वे व्यापक रूप से अज्ञात हैं। प्रधानमंत्री ने कहा कि वकील साहब – लक्ष्मणराव इनामदार ऐसे ही व्यक्तियों में से एक थे। प्रधानमंत्री ने जोर देकर कहा कि सहकारी आंदोलन का पहला सिद्धांत सभी को एकजुट करना है, भले ही बाकी चीजें गुमनाम रहे। उन्होंने कहा कि श्री इनामदार ने इस सिद्धांत को अपने जीवन में आत्मसात किया था और उनका जीवन प्रेरणा का एक स्रोत है। प्रधानमंत्री ने 2022 तक किसानों की आय को दुगुना करने और ग्रामीण तथा शहरी क्षेत्रों में संतुलित विकास जैसे लक्ष्यों की बात की। उन्होंने कहा कि सहकारी आंदोलन इन उद्देश्यों की प्राप्ति में महत्वपूर्ण भूमिका निभा सकता है। प्रधानमंत्री ने सहकारी आंदोलन में “उत्‍साह” बनाए रखने के महत्व पर बल दिया, जिस पर उन्होंने कहा कि अभी भी ग्रामीण इलाकों में यह काफी हद तक कायम है। उन्होंने श्री इनामदार का मंत्र “बिना संस्कार, नहीं सहकार” की बात दोहरायी। प्रधानमंत्री ने कहा कि आज, किसान खुदरा खरीदते है, लेकिन थोक में बेचते है। उन्होंने कहा कि बिचौलियों को खत्म करने और आय को बढ़ाने के लिए इस प्रक्रिया को उलट देने की जरुरत है। डेयरी सहकारी समितियों का उदाहरण देते हुए, उन्होंने कहा कि सहकारी आंदोलन में लोगों की समस्याओं को हल करने की क्षमता है। उन्होंने कहा कि सहकारी आंदोलन भारतीय समाज के स्‍वभाव के साथ एक समन्वय है। प्रधानमंत्री ने यूरिया का नीम कोटिंग, मधुमक्खी पालन और समुद्री खरपतवार संवर्धन का उल्लेख ऐसे क्षेत्रों के रूप में किया जहां सहकारी आंदोलन महत्वपूर्ण योगदान कर सकता है। प्रधानमंत्री ने दो पुस्तकों का विमोचन किया: पहली पुस्‍तक श्री लक्ष्मणराव इनामदार पर और दूसरी, जिसका शीर्षक है “भारतीय सहकारी आंदोलन के नौरत्‍न।” इस अवसर पर उन्होंने सहकारी उत्कृष्टता के लिए पुरस्कार भी प्रदान किए।
प्रधानमंत्री का जम्‍मू दौरा

शेर-ए-कश्‍मीर कृषि विज्ञान एवं प्रौद्योगिकी विश्‍वविद्यालय के दीक्षांत समारोह में भाग लिया, आधारभूत परियोजनाओं की आधारशिला रखी प्रधानमंत्री श्री नरेन्‍द्र मोदी ने आज जम्‍मू में शेर-ए-कश्‍मीर कृषि विज्ञान एवं प्रौद्योगिकी विश्‍वविद्यालय के दीक्षांत समारोह में भाग लिया। एक अन्‍य कार्यक्रम में उन्‍होंने पाकलदुल विद्युत परियोजना एवं जम्‍मू रिंग रोड की भी आधारशिला रखी। उन्‍होंने श्री माता वैष्‍णों देवी श्राइन बोर्ड के ताराकोट मार्ग और मैटेरियल रोपवे का भी उद्घाटन किया। अपने दीक्षांत भाषण में प्रधानमंत्री ने कहा कि प्रौद्योगिकी के लिए जीवन के सभी क्षेत्रों में बदलाव आ रहा है और हमारे देश का युवा वर्ग इन गतिविधियों में तालमेल बिठाये हुए हैं। उन्‍होंने कहा कि कृषि के क्षेत्र में भी किसानों को लाभ पहुंचाने के दृष्टिगत प्रौद्योगिकी के इस्‍तेमाल के जरिए एक नई ‘संस्‍कृति’विकसित करने की जरूरत है। प्रधानमंत्री ने कहा कि केंद्र सरकार की नीतियां एवं निर्णयों का उद्देश्‍य किसानों की आय में बढ़ोत्‍तरी करना है। उन्‍होंने विश्‍वास जताया कि वैज्ञानिक सोच, प्रौद्योगिकीय नवाचार एवं अनुसंधान व विकास के जरिए स्‍नातक छात्र कृषि का लाभप्रद व्‍यवसाय में परिवर्तित करने की दिशा में सक्रिय भूमिका निभायेंगे। पाकलदुल परियोजना की आधारशिला रखने के उपरान्‍त प्रधानमंत्री ने कहा कि आज एक अद्वितीय दिन है, जब एक पनविद्युत परियोजना का उद्घाटन किया गया है और दूसरी परियोजना की आधारशिला रखी गई है। प्रधानमंत्री ने कहा कि केंद्र सरकार देश के सभी अल्‍प-विकसित भागों में विकास को ‘आइसोलेशन से इन्‍टीग्रेशन’की ओर उन्‍मुख करने के लिए कार्य कर रही है। उन्‍होंने कहा कि ताराकोट मार्ग से माता वैष्‍णो देवी श्राइन के लिए एक वैकल्पिक रास्‍ता मुहैया कराएगा, जिससे तीर्थ-यात्रियों को सुविधा होगी। उन्‍होंने कहा कि पर्यटन, विशेषकर आध्‍यात्मिक पर्यटन जम्‍मू और कश्‍मीर राज्‍य के लिए आय के सृजन का काफी महत्‍वपूर्ण स्रोत है।
प्रधानमंत्री ने कोलकाता में निर्माणाधीन फ्लाईओवर ढहने के बाद बचाव कार्य का जायजा लिया

प्रधानमंत्री श्री नरेन्द्र मोदी ने कोलकाता में एक निर्माणाधीन फ्लाईओवर के ढहने के बाद वहां की स्थिति और बचाव कार्यों का जायजा लिया है। प्रधानमंत्री ने इस घटना पर दुख व्यक्त किया है। प्रधानमंत्री ने कहा, “कोलकाता में निर्माणाधीन फ्लाईओवर के गिरने से स्‍तब्‍ध और दु:खी हूं। मैंने वहां की स्थिति और बचाव कार्य का जायजा लिया। कोलकाता में मारे गए लोगों के परिजनों के साथ मेरी संवेदना है। कामना करता हूं कि घायल जल्‍द स्‍वस्‍थ हों।’
प्रधानमंत्री ने राष्ट्रीय खेल 2022 के समापन पर एथलीटों को शुभकामनाएं दीं

प्रधानमंत्री श्री नरेन्द्र मोदी ने राष्ट्रीय खेल 2022 में भाग लेने वाले सभी एथलीटों को शुभकामनाएं दी हैं और पदक जीतने वाले सभी खिलाड़ियों को बधाई दी है। राष्ट्रीय खेल 2022 की शानदार सफलता के बारे में प्रधानमंत्री ने कहा कि एथलीटों द्वारा खेल अवसंरचना की व्यापक रूप से सराहना की गई है और खेलों को; पुनर्चक्रण पर जागरूकता बढ़ाने, प्लास्टिक कचरे को कम करने और स्वच्छता को बढ़ाने सहित सतत विकास पर विशेष ध्यान देने के लिए याद किया जाएगा। प्रधानमंत्री ने आतिथ्य-सत्कार के लिए गुजरात के लोगों और सरकार की सराहना की। ट्वीट की एक श्रृंखला में, प्रधानमंत्री ने ट्वीट किया; “राष्ट्रीय खेल 2022 कल संपन्न हुए। मैं हर उस एथलीट को सलाम करता हूं, जिन्होंने भाग लिया और खेल भावना को विस्तार दिया। खेलों में पदक जीतने वाले सभी खिलाड़ियों को बधाई। उनकी उपलब्धियों पर गर्व है। सभी एथलीटों को उनके भविष्य के प्रयासों के लिए मेरी शुभकामनाएं।” “इस साल के राष्ट्रीय खेल विभिन्न कारणों से विशेष थे। एथलीटों द्वारा खेल अवसंरचना की व्यापक रूप से सराहना की गई है। पारंपरिक खेलों में व्यापक भागीदारी भी मुख्य आकर्षणों में से एक थी।” “राष्ट्रीय खेल, 2022 को पुनर्चक्रण पर जागरूकता बढ़ाने, प्लास्टिक कचरे को कम करने और स्वच्छता को बढ़ाने सहित सतत विकास पर विशेष ध्यान देने के लिए भी याद किया जाएगा। मैं खेलों के माध्यम से आतिथ्य-सत्कार के लिए गुजरात के लोगों और सरकार की भी सराहना करना चाहता हूं।
प्रधानमंत्री ने युवा आईएएस अधिकारियों से कहा कि वे अपनी सेवा के पहले 10 वर्षों का सर्वश्रेष्ठ उपयोग करें

मौलिक परिवर्तन लाने के लिए कड़ी मेहनत करें और लोगों को साथ लेकर चलें। प्रधानमंत्री श्री नरेन्द्र मोदी ने आज 2013 बैच के युवा आईएएस अधिकारियों के साथ एक परिचर्चा सत्र का आयोजन किया। इन अधिकारियों ने सहायक सचिवों के रूप में भारत सरकार के साथ तीन महीने का कार्यकाल पूरा किया है। यह आईएएस अधिकारियों का ऐसा पहला बैच है जिसने अपने कैरियर की शुरूआत केन्द्र सरकार में एक कार्यकाल के साथ की है। अधिकारियों को संबोधित करते हुए प्रधानमंत्री ने कहा कि वे अपनी सेवा के पहले 10 वर्षों का सर्वश्रेष्ठ उपयोग करें। जब वे क्षेत्र में काम करेंगे तब उन्हें जनता की भलाई के लिए अधिक से अधिक योगदान करने का मौका मिलेगा। प्रधानमंत्री ने कहा कि अक्सर ऐसा होता है कि आप के नए विचारों और नए विजन को पुरानी पीढ़ी का प्रतिरोध सहन करना पड़े, लेकिन आगे बढ़ने का रास्ता यही है कि कड़ी मेहनत की जाए और लोगों को साथ लेकर चला जाए। यही लोगों को जोड़ने की कुंजी है। अधिकारियों ने प्रधानमंत्री को मुद्रा, सरकारी संचार को सुधारना, नागरिक केंद्रित सेवा की निगरानी करना, एक भारत-श्रेष्ठ भारत, मृदा स्वास्थ्य कार्ड योजना और राष्ट्रीय खनिज उत्खन्न नीति सहित छह प्रमुख विषयों पर प्रेज़न्टेशन दिए।
प्रधानमंत्री ने अफगानिस्तान के मुख्य कार्यकारी अधिकारी डॉ. अब्दुल्ला अब्दुल्ला से मुलाकात की

प्रधानमंत्री श्री नरेन्द्र मोदी ने आज अफगानिस्तान के मुख्य कार्यकारी अधिकारी, डॉ. अब्दुल्ला अब्दुल्ला से मुलाकात की। प्रधानमंत्री ने डॉ अब्दुल्ला का गर्मजोशी से स्वागत किया। डॉ. अब्‍दुल्‍ला जयपुर में आयोजित किये जा रहे आतंकवाद निरोधी सम्मेलन-2016 में मुख्य भाषण देंगे। डॉ. अब्दुल्ला अब्दुल्ला ने दिसंबर 2015 में प्रधानमंत्री श्री नरेन्द्र मोदी द्वारा की गई अफगानिस्तान की अपनी पहली और सफल यात्रा की सकारात्मकता का भी उल्‍लेख किया। उन्‍होंने कहा कि उनकी यात्रा से दोनों देशों के बीच सामरिक भागीदारी को नई ऊर्जा मिली है। उन्‍होंने अफगानिस्तान में बुनियादी ढांचे के विकास और क्षमता निर्माण के लिए भारत द्वारा दी जा रही मदद की सराहना की। प्रधानमंत्री ने अफगानिस्तान की सरकार और राष्ट्रीय सुरक्षा बलों द्वारा 04-05 जनवरी, 2016 को मजार-ए-शरीफ में भारतीय वाणिज्य दूतावास पर हुए हमले के दौरान भारतीयों की सुरक्षा के लिए दिखाई गई बहादुरी और बलिदान के प्रति गहरा आभार व्यक्त किया। प्रधानमंत्री ने शांतिपूर्ण, स्थिर, समृद्ध, समावेशी और लोकतांत्रिक देश के निर्माण में अफगान के लोगों के प्रयासों के लिए हर संभव सहायता देने के लिए भारत की प्रतिबद्धता को दोहराया। दोनों नेताओं ने द्विपक्षीय और क्षेत्रीय संदर्भ दोनों, में ही रणनीतिक भागीदारी को और मजबूत करने के लिए विचार विमर्श किया। दोनों देशों के राजनयिक पासपोर्ट धारकों के लिए वीजा मुक्त यात्रा हेतु एक समझौते का भी दोनों नेताओं की उपस्थिति में आदान-प्रदान किया गया।
नेपाल रवाना होने से पहले प्रधानमंत्री का वक्‍तव्‍य

नेपाल की यात्रा पर जाने से पहले प्रधानमंत्री श्री नरेन्‍द्र मोदी का वक्‍तव्‍य निम्‍नलिखित है: ‘मैं 30-31 अगस्‍त को चौथे बिम्‍सटेक सम्‍मेलन में भाग लेने के लिए काठमांडू में दो दिन की यात्रा पर रहूंगा। शिखर सम्‍मेलन में मेरी भागीदारी, भारत की पड़ोसियों के प्रति उच्‍च प्राथमिकता तथा दक्षिण-पूर्व एशिया में पड़ोसी देशों के साथ हमारे लगातार गहराते रिश्‍ते के प्रति संकल्‍प को दर्शाता है। शिखर सम्‍मेलन में मुझे, क्षेत्रीय सहयोग को और अधिक मजबूत करने, व्‍यापारिक संबंधों को बढ़ाने और शान्तिपूर्ण एवं प्रगतिशील बंगाल की खाड़ी क्षेत्र के निर्माण में हमारी सामूहिक प्रयासों में तेजी लाने के लिए, बिम्‍सटेक के सभी राजनेताओं के साथ संवाद करने का अवसर प्राप्‍त होगा। शिखर सम्‍मेलन की थीम है- ‘शान्तिपूर्ण, समृद्ध और दीर्घकालिक बंगाल की खाड़ी क्षेत्र की ओर’। यह थीम हमारी साझा आकांक्षाओं को पूरा करने और चुनौतियों को निपटने में हमारे सम्मिलित प्रयास को मूर्त रूप प्रदान करेगा। मुझे विश्‍वास है कि चौथा बिम्‍सटेक शिखर सम्‍मेलन, संगठन के अंतर्गत अब तक हुई प्रगति को और भी सुदृढ़ बनाएगा तथा एक शान्तिपूर्ण और समृद्ध बंगाल की खाड़ी क्षेत्र के निर्माण की रूपरेखा तय करेगा। बिम्‍सटेक शिखर सम्‍मेलन के दौरान मुझे बांग्‍लादेश, भूटान, म्‍यांमार, श्रीलंका और थाइलैंड के राजनेताओं से बातचीत करने का सुअवसर प्राप्‍त होगा। मैं नेपाल के प्रधानमंत्री श्री के. पी. शर्मा ओली के साथ मुलाकात को लेकर भी उत्‍साहित हूं और मई, 2018 में मेरी पिछली नेपाल यात्रा के पश्‍चात द्विपक्षीय संबंधों में हुई प्रगति की समीक्षा भी कर रहा हूं। प्रधानमंत्री ओली और मुझे, पशुपतिनाथ मन्दिर परिसर में नेपाल-भारत मैत्री धर्मशाला के उद्घाटन करने का सम्‍मान प्राप्‍त होगा।’
प्रधानमंत्री ने देशभर में विभिन्न त्योहारों के अवसर पर लोगों को बधाई दी

प्रधानमंत्री श्री नरेन्‍द्र मोदी ने देश भर में विभिन्न त्योहारों के अवसर पर लोगों को शुभकामनाएं दी हैं। प्रधानमंत्री ने कहा, “सभी देशवासियों को नव संवत्सर की हार्दिक शुभकामनाएं। मैं कामना करता हूं कि नव वर्ष में सबके जीवन में सुख, शांति, समृद्धि और आरोग्य आए। हमारा देश उन्नति की राह पर और तेज गति से अग्रसर हो। सभी को उगादी की बधाई! इस शुभ अवसर मैं प्रार्थना करता हूं कि आप सभी के मनोरथ पूरे हों। सभी के लिए खुशी और बेहतर स्वास्थ्य की कामना करता हूं। साजिबू नोंग्मा पानबा चिरोबा के अवसर पर मणिपुर के शानदार लोगों को बधाई। आशा करता हूं कि इस विशेष त्योहार से हमारे समाज में प्रसन्‍नता और सद्भाव की भावना और बढ़ें। नवरेह मुबारक! प्रार्थना करता हूं कि आपका पूरा वर्ष खुशियों से भरा रहें। आने वाले समय में सभी की आकांक्षाएं पूरी हो। कश्मीरी पंडितों की संस्कृति वास्तव में विशेष है। इस समुदाय में असीम साहस और आत्मीयता की भावना रहती है।’
प्रधानमंत्री ने आषाढ़ी एकादशी के अवसर पर लोगों को बधाई दी

प्रधानमंत्री श्री नरेन्द्र मोदी ने आषाढ़ी एकादशी के अवसर पर देशवासियों को बधाई दी है। श्री मोदी ने पूर्व-प्रसारित ‘मन की बात’ कार्यक्रम का एक अंश भी साझा किया है, जिसमें उन्होंने वारकरी परंपरा और पंढरपुर की दिव्यता के बारे में चर्चा की थी।" प्रधानमंत्री ने ट्वीट किया; "आषाढ़ी एकादशी के पावन अवसर पर बधाई। भगवान विट्ठल का आशीर्वाद हम पर बना रहे और हमारे समाज में खुशी की भावना बढ़ती रहे। पूर्व-प्रसारित #मन की बात का एक अंश साझा कर रहा हूं, जिसमें हमने वारकरी परंपरा और पंढरपुर की दिव्यता के बारे में बात की थी।" प्रधानमंत्री ने देहू के अपने भाषण का वीडियो भी साझा किया, जहां कुछ सप्ताह पहले उन्होंने संत तुकाराम जी को समर्पित एक मंदिर का उद्घाटन किया था। उन्होंने ट्वीट किया: "कुछ हफ्ते पहले, मैं संत तुकाराम जी को समर्पित एक मंदिर का उद्घाटन करने के लिए देहू में था। अपने भाषण में, मैंने उनकी महान शिक्षाओं के बारे में बात की थी और बताया था कि हम सभी महान वारकरी संतों और ऋषियों से क्या सीख सकते हैं।" इसके अलावा, प्रधानमंत्री ने वारकरी परंपरा पर अपना भाषण साझा किया, जिसे उन्होंने पिछले साल नवंबर में दिया था। प्रधानमंत्री ने ट्वीट किया: "पिछले साल नवंबर में, मुझे पंढरपुर में आध्यात्मिक पर्यटन को बढ़ावा देने वाली प्रमुख परियोजनाओं की आधारशिला रखने का सम्मान मिला था। यह भारत के युवाओं के बीच वारकरी परंपरा को और लोकप्रिय बनाने के हमारे प्रयासों का एक हिस्सा है।"
प्रधानमंत्री ने जर्मनी के चांसलर ओलाफ शोल्ज से फोन पर बातचीत की

प्रधानमंत्री श्री नरेन्द्र मोदी ने आज जर्मनी के चांसलर महामहिम ओलाफ शोल्ज से फोन पर बातचीत की। प्रधानमंत्री ने चांसलर का कार्यभार संभालने पर महामहिम शोल्ज को बधाई दी। उन्होंने भारत-जर्मनी रणनीतिक साझेदारी को मजबूत करने में पूर्व चांसलर एंजेला मर्केल के विशेष योगदान की सराहना की और महामहिम शोल्ज के नेतृत्व में इस सकारात्मक गति को आगे भी जारी रखने की प्रतिबद्धता जताई। दोनों नेता इस बात पर सहमत हुए कि नई जर्मन सरकार की ओर से घोषित शासन प्राथमिकताओं और भारत के आर्थिक दृष्टिकोण में महत्वपूर्ण तालमेल नजर आता है। उन्होंने निवेश और व्यापार संबंधों को बढ़ावा देने समेत चल रही सहयोग की पहलों की भी समीक्षा की। वे नए क्षेत्रों में आदान-प्रदान और सहयोग में आगे विविधता लाने की संभावनाओं पर सहमत हुए। विशेष रूप से, उन्होंने जलवायु कार्रवाई और हरित ऊर्जा के क्षेत्र में सहयोग की नई पहल शुरू करने की इच्छा व्यक्त की, जिससे दोनों देश अपनी-अपनी जलवायु प्रतिबद्धताओं को हासिल कर सकें। प्रधानमंत्री ने महामहिम चांसलर शोल्ज और जर्मनी की जनता को नए साल की शुभकामनाएं दीं। साथ ही उन्होंने कहा कि द्विपक्षीय अंतर-सरकारी परामर्श की अगली बैठक के लिए वह उनसे जल्द मुलाकात के लिए उत्सुक हैं।
प्रधानमंत्री ने महाराष्‍ट्र में बस दुर्घटना पर जानमाल के नुकसान पर शोक व्‍यक्‍त किया

प्रधानमंत्री श्री नरेंद्र मोदी ने महाराष्ट्र के पालघर जिले में हुई एक बस दुर्घटना में हुए जानमाल के नुकसान पर शोक व्यक्त किया है। प्रधानमंत्री ने कहा कि पालघर बस दुर्घटना दुर्भाग्यपूर्ण है और घायलों और शोक संतप्त परिवारों के प्रति मेरी हृदय से संवेदना हैं। महाराष्ट्र सरकार प्रभावित लोगों को हर संभव सहायता प्रदान करेगी।
फरक्‍का बांध परियोजना की 58.81 एकड़ भूमि का सीमा सुरक्षा बल को फरक्‍का में बीएसएफ की चौथी बटालियन के मुख्‍यालय की स्‍थापना के लिए हस्‍तांतरण

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल ने जल संसाधन, नदी विकास और गंगा संरक्षण मंत्रालय के अधीन फरक्‍का बांध परियोजना की 58.81 एकड़ फालतू भूमि का गृह मंत्रालय के अधीन सीमा सुरक्षा बल को मोजा जगन्‍नाथपुर, जेएल नम्‍बर- 35 पीएस कालियाचक, जिला माल्‍दा पश्चिम बंगाल में सीमा सुरक्षा बल की चौथी बटालियन का मुख्‍यालय बनाने के लिए हस्‍तांतरण करने के लिए अपनी मंजूरी दी है। माल्‍दा जिले में बीएसएफ द्वारा बांग्‍लादेश के साथ भारत की महत्‍वपूर्ण सीमाओं की रखवाली से फरक्‍का बांध परियोजना को लाभ पहुंचेगा। फरक्‍का बांध परियोजना माल्‍दा से सटी है और राष्‍ट्रीय और अंतर्राष्‍ट्रीय महत्‍व की परियोजना है। इस हस्‍तांतरण से फरक्‍का बांध परियोजना की भूमि पर संभावित अतिक्रमण को रोकने तथा इस परियेजना की सुरक्षा चिंताओं को इस क्षेत्र में बीएसएफ कर्मियों की उपस्थिति से कम किया जा सकेगा।
प्रधानमंत्री ने स्वामी विवेकानन्द को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने स्वामी विवेकानन्द को उनकी जयंती पर श्रद्धांजलि अर्पित की है। एक ट्वीट में प्रधानमंत्री ने कहा हैः “मैं महान स्वामी विवेकानन्द को उनकी जयंती पर श्रद्धांजलि अर्पित करता हूं। उन्होंने राष्ट्रीय पुनरुद्धार के लिये अपना जीवन समर्पित कर दिया था। उन्होंने राष्ट्र निर्माण की दिशा में काम करने के लिये कई युवाओं को प्रेरित किया। आइये, राष्ट्र निर्माण के उनके स्वप्न को पूरा करने के लिये हम मिलकर काम करते रहें।”
मंत्रिमंडल को भारत और विश्व स्वास्थ्य संगठन के बीच समझौता ज्ञापन से अवगत कराया गया

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल को भारत और विश्व स्वास्थ्य संगठन के बीच हस्ताक्षरित समझौता ज्ञापन से अवगत कराया गया। विश्व स्वास्थ्य संगठन का प्रतिनिधित्व भारत में कंट्री कार्यालय के माध्यम से कार्य कर रहे दक्षिण पूर्व एशिया के क्षेत्रीय कार्यालय द्वारा किया गया। समझौता ज्ञापन पर नई दिल्ली में 13 मार्च, 2018 को हस्ताक्षर किए गए थे। द्विपक्षीय समझौता ज्ञापन भारत और विश्व स्वास्थ्य संगठन के बीच सहयोग को प्रोत्साहन देगा। इससे भारत के लोगों की सार्वजनिक स्वास्थ्य की स्थिति सुधारने में सहायता मिलेगी
प्रधानमंत्री ने आज पहली पुण्यतिथि पर सुषमा स्वराज को याद किया

प्रधानमंत्री श्री नरेन्‍द्र मोदी ने पूर्व विदेश मंत्री स्वर्गीय श्रीमती सुषमा स्वराज को आज उनकी पहली पुण्यतिथि पर याद किया। प्रधानमंत्री ने कहा, ‘‘सुषमाजी की पहली पुण्यतिथि पर उनकी याद आ रही है। उनके असामयिक एवं दुर्भाग्यपूर्ण निधन ने अनगिनत लोगों को बेहद शोकाकुल कर दिया। उन्‍होंने नि:स्वार्थ भाव से राष्‍ट्र की सेवा की। वह वैश्विक मंच पर भारत की एक मुखर आवाज थीं।’’
बांग्लादेश के विदेश मंत्री ने प्रधानमंत्री से मुलाकात की

प्रधानमंत्री श्री नरेंद्र मोदी की बांग्लादेश की दो दिवसीय ऐतिहासिक यात्रा के दौरान बांग्लादेश के विदेश मंत्री डॉ. ए.के. अब्दुल मोमिन ने आज उनसे भेंट की। दोनों नेताओँ ने दोनों देशों के गहरे बिरादराना रिश्तों के बारे में चर्चा करने के साथ-साथ दोनों देशों की संप्रभुता, समानता, परस्पर विश्वास और समझदारी पर आधारित व्यापक और रणनीतिक भागीदारी से जुड़े विषयों पर चर्चा की।
सुश्री प्रीति पटेल, सांसद, यू.के. सेक्रेटरी ऑफ स्‍टेट फोर इंटरनेशनल डेवलेपमेंट ने प्रधानमंत्री से मुलाकात की

सुश्री प्रीति पटेल, सांसद, यू.के. सेक्रेटरी ऑफ स्‍टेट फोर इंटरनेशनल डेवलेपमेंट ने आज प्रधानमंत्री श्री नरेन्‍द्र मोदी से मुलाकात की। प्रधानमंत्री ने सुश्री पटेल को यू.के. सेक्रेटरी ऑफ स्‍टेट फोर इंटरनेशनल डेवलेपमेंट की सेक्रेटरी के रूप में नियुक्ति पर बधाई दी। प्रधानमंत्री ने सुश्री पटेल को भारत के साथ उनकी पूर्व भूमिका तथा भारत में अनेक बार दौरों की याद दिलाई। प्रधानमंत्री ने पिछले वर्ष नवंबर में अपनी सफल यू्.के. यात्रा को याद किया और उनके दौरे के निष्‍कर्षों पर अनुवर्ती कार्रवाई को सराहा। सुश्री पटेल ने प्रधानमंत्री को अपनी गतिविधियों तथा भारत में अंतर्राष्‍ट्रीय विकास के लिए अपनी भावी योजनाओं के बारे में बताया। सुश्री पटेल ने दक्षता विकास, संरचनागत वित पोषण, नवोन्‍मेष, ऊर्जा तथा भारत में कारोबार करने की सरलता की दिशा में द्विपक्षीय सहयोग पर भी विचार-विमर्श किया।
प्रधानमंत्री ने ग्रामीण विद्युतीकरण के क्षेत्र में अर्जित उपलब्धियों की सराहना की है

केवल 6 महीनों में 5000 से अधिक गांवों को जगमग किया गया प्रधानमंत्री श्री नरेन्‍द्र मोदी ने ग्रामीण विद्युतीकरण के क्षेत्र में अर्जित उपलब्धियों की सराहना की है। ट्विट की श्रृंखला में उन्‍होंने कहा कि टीम इंडिया ने केवल 6 महीनों में 5,000 से भी अधिक गांवों का विद्युतीकरण करके बहुत अच्‍छा कार्य किया है। पिछले साल लाल किले की प्राचीर से मैंने सभी शेष गांवों (18452 गांवों) का 1000 दिन में विद्यतीकरण करने का आह्वान किया था। मैं यह बात साझा करके प्रसन्‍न हूं कि टीम इंडिया ने इस दिशा में बहुत अच्‍छा काम किया है। केवल 6 महीने (लगभग 200 दिन) में ही हमने 5000 का लक्ष्‍य पार कर लिया है। 5279 गांवों का पहले से ही विद्युतीकरण किया जा चुका है। विद्युत मंत्रालय ने बिहार, उत्तर प्रदेश, ओडिशा, असम और झारखंड में उत्‍कृष्‍ट कार्य किया है। विद्युत मंत्रालय ने ग्रामीण विद्युतीकरण पर अद्यतन जानकारी साझा की। उनका डैशबोर्ड http://www.garv.gov.in “देखने लायक है।
केन्द्रीय मंत्रिमण्डल ने यूनिवर्सल पोस्टल यूनियन के संविधान में निहित ग्यारहवें अतिरिक्त प्रोटोकॉल के अनुमोदन को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमण्डल ने यूनिवर्सल पोस्टल यूनियन (यूपीयू) के संविधान में संशोधन, जोकि 9-27 अगस्त, 2021 को आबिदजान (कोटे डी आइवर) में आयोजित यूनिवर्सल पोस्टल यूनियन की 27वीं कांग्रेस के दौरान हस्ताक्षरित संविधान के ग्यारहवें अतिरिक्त प्रोटोकॉल में निहित है, के अनुमोदन को मंजूरी दे दी है। यह अनुमोदन भारत सरकार के डाक विभाग को भारत के महामहिम राष्ट्रपति द्वारा हस्ताक्षरित “अनुमोदन के प्रपत्र” की प्राप्ति और इस प्रपत्र को यूनिवर्सल पोस्टल यूनियन के अंतरराष्ट्रीय ब्यूरो के महानिदेशक के पास जमा करने हेतु समर्थ बनाता है। मंत्रिमण्डल का यह निर्णय यूपीयू संविधान के अनुच्छेद 25 और 30, जो सदस्य देशों द्वारा किसी कांग्रेस द्वारा पारित किए गए संविधान में संशोधन के जल्द से जल्द अनुमोदन का प्रावधान करता है, में वर्णित दायित्वों को पूरा करेगा। संक्षेप में, 27वीं यूपीयू कांग्रेस द्वारा पारित किए गए यूपीयू के संविधान में संशोधन संधियों के कानून से संबंधित वियना कन्वेंशन, 1969 की भावना के अनुरूप इस यूनियन के अधिनियमों के बारे में और अधिक कानूनी स्पष्टता एवं स्थिरता सुनिश्चित करते हैं, उसकी शब्दावली को सुसंगत बनाते हैं, इसके पाठ में लंबे समय से चली आ रही विभिन्न विसंगतियों को दूर करते हैं और अधिनियमों की 'स्वीकृति या अनुमोदन' के प्रावधानों को समायोजित करते हैं।
प्रधानमंत्री ने कनाडा दिवस के मौके पर कनाडावासियों को बधाई दी

प्रधानमंत्री श्री नरेन्‍द्र मोदी कनाडा दिवस के अवसर पर कनाडावासियों को अपनी शुभकामनाएं दी हैं। अपने ट्वीट में प्रधानमंत्री ने लिखा है:- कनाडा दिवस के मौके पर कनाडावासियों को हार्दिक बधाई, भारत कनाडा के साथ अपने मजबूत संबंधों को सम्‍मान देता है और भविष्‍य में ये संबंध और भी सुदृढ़ होंगे।
राष्ट्रपति भवन में विजिटर्स कांफ्रेंस के दौरान ‘इम्प्रिंट इंडिया’ विवरणिका जारी करने के बाद प्रधानमंत्री का संबोधन

प्रधानमंत्री श्री नरेन्द्र मोदी ने आज राष्ट्रपति भवन में कुलाध्यक्ष सम्मेलन (विजिटर्स कांफ्रेंस) में ‘इम्प्रिंट इंडिया’ विवरणिका जारी की। यह भारत के लिए प्रासंगिक दस प्रौद्योगिकी क्षेत्रों की प्रमुख अभियांत्रिकी और प्रौद्योगिकी संबंधी चुनौतियों से निपटने की योजना तैयार करने के लिए समस्‍त आईआईटी संस्‍थानों एवं आईआईएससी की संयुक्‍त पहल है। इस अवसर पर अपने संबोधन में प्रधानमंत्री ने राष्ट्र की प्रगति और विकास के लिए नवाचार और प्रौद्योगिकी के महत्व पर जोर दिया। उन्होंने कहा कि उच्च शिक्षा संस्थानों को सीखने के लिए नवाचार को प्रमुखता देनी चाहिए। उन्होंने कहा कि ग्लोबल वार्मिंग जैसी चुनौतियों का समाधान खोजना और बर्बादी को धन में परिवर्तित करना, भारत के उभरने की कुंजी है। उन्होंने उच्च शिक्षा संस्थानों से रक्षा विनिर्माण जैसे क्षेत्रों में ध्यान केंद्रित करने का आह्वान किया। प्रधानमंत्री ने कहा कि ‘विज्ञान सार्वभौमिक है लेकिन तकनीक स्थानीय होनी चाहिए।’ उन्होंने शिक्षा एवं उद्योग जगत की भागीदारी बढ़ाने का भी आह्वान किया। प्रधानमंत्री ने राष्ट्रपति की प्रशंसा करते हुए उन्हें ज्ञान का सागर बताया और उच्च शिक्षा की दिशा में उनके प्रयासों की सराहना की।
प्रधानमंत्री मोदी ने सिलवासा, दादर एवं नगर हवेली में विभिन्न परियोजनाओं का शुभारंभ किया

प्रधानमंत्री श्री नरेंद्र मोदी ने आज सिलवासा, दादर एवं नगर हवेली में विभिन्न परियोजनाओं का शुभारंभ किया। इनमें सरकारी इमारतें, सौर पीवी प्रणाली, जन अनुसंधान केंद्र और एक पासपोर्ट सेवा केंद्र शामिल है। उन्होंने दिव्यांगों को सहायक उपकरणों के साथ सरकारी योजनाओं के तहत अन्य लाभकारी वस्तुओं को भी वितरित किया। इस अवसर पर बोलते हुए उन्होंने कहा कि एक प्रधानमंत्री के रूप में वह पहली बार दादरा नागर एवं हवेली आए हैं लेकिन इसके पहले वह कई बार वहां का दौरा कर चुके हैं। कहा कि प्रधानमंत्री पद का कार्यभार संभालने के बाद उन्होंने दादरा नागर एवं हवेली में विकास योजनाओं के असर पर विस्तार से विवरण रिपोर्ट मांगी थी, तब से केंद्र सरकार ने उन क्षेत्रों पर काम किया है जिनके लिए ध्यान की आवश्यकता थी। विकास के विषय पर बोलते हुए उन्होंने कहा कि सभी भारतीयों के पास घर की सुविधा होनी चाहिए। प्रधानमंत्री ने कहा कि एक साल के अंदर उज्जवला योजना के तहत एलपीजी सिलेंडर के लाभार्थियों की संख्या बढ़कर दो करोड़ को पार कर चुकी है। प्रधानमंत्री ने जोर देकर कहा कि केंद्र सरकार कभी भी गरीब और मध्य वर्गीय परिवारों को लूटने की अनुमति नहीं देगी। उन्होंने कैशलेस लेनदेन के लिए भीम एप डाउनलोड करने को लेकर लोगों का आह्वान किया।